उस सुबह आपने कुछ ऐसी निजी बातें भी साझा की थीं, जिनसे मेरे जैसे न जाने कितने लोगों के मन भीतर तक भीग गए थे। आपने अपने दिल का वह कोना हमें दिखाया था, जिसमें संतुलन के अपने पसंदीदा खेल बेडमिंटन के अपने मित्र-खिलाड़ियों की करतूत से आपकी भावनाओं में पैदा हुए असंतुलन की बूंदें अब तक टपक रही हैं। आपने पहली बार अपने बहादुर पिता की आंखों में दिखे आंसुओं का ज़िक्र हमसे किया था और मासूमियत के साथ पूरी तरह बेलाग हो कर यह भी बताया था कि किस तरह गुज़री रात आपकी मॉ ने अपनी भीगी आंखों के साथ आपको आग़ाह किया है कि जिस सत्ता के पीछे दुनिया भागती है, दरअसल वह ज़हर है। कांग्रेस संगठन में अपने आठ बरस के तज़ुर्बे के बाद उस सुबह आपने हमें आश्वस्त किया था कि सत्ता की ताक़त के भले-बुरे को आप अच्छी तरह समझ गए हैं और अब कांग्रेस पार्टी ही आपका जीवन है।